કેમ છો તમે? એ પ્રશ્નના ઉત્તરમાં આપણે મોઢાપર પ્રસન્નતાના ભાવ આણીને તુરંત કહીયે છીએ કે "બધું બરાબર છે, કોઈ ફરિયાદ નથી, ઇશ્વરની કૃપા વરસી રહી છે". પણ અંતરમનમાં આપણે જાણીએ છીએ કે નજીકના જીવનપાત્રો કે અન્ય સાથેનું આપણું જોડાણ ઘણી વાર કેટલું ઉપરછલ્લુ હોય છે. જીવનના પ્રસંગો દરમિયાન હૃદયની સંવેદનાત્મકતાનો ક્યારેક ખૂબ અભાવ દેખાય છે અને ત્યારે બધું અર્થહીન લાગે છે. કોઈ કોઇનું નથી, અહીં દરેક મનુષ્ય પોતાનો સ્વાર્થ સાધવામાંજ પડ્યો છે એમ થઇ આવે છે.